Thomas Adelskov (S), 2004-04-27:
Socialdemokratiet er glad for den aftale, der ligger til grund for dette lovforslag.
I efteråret fremsatte Socialdemokratiet et beslutningsforslag om at fordoble SU'en for de enlige forsørgere og give 50 pct. mere i SU til samlevende forsørgere.
SU til enlige forsørgere var også på bordet i efterårets forhandlinger om finansloven, men det lykkedes ikke på daværende tidspunkt, da regeringen jo hverken var til at hugge eller stikke i. Konfliktpunktet var, at regeringen krævede, at
finansieringen af den ekstra SU til enlige forsørgere skulle findes ved besparelser på andre studerendes SU.
Konkret havde regeringen foreslået, at den årlige regulering blev sat ned, og samtidig afviste regeringen noget, som for os var meget centralt, nemlig at de besparelser, der forventeligt vil komme på bl.a. revalidering som følge af de forbedrede økonomiske forhold for forsørgere, der studerer, kunne bruges til finansiering af SU'en og forbedringer inden for SU'en. Det er uanstændigt, at vi hidtil har spist enlige forsørgere på SU af med sølle 4.500 kr. om måneden.
Det har de naturligvis ikke kunnet finansiere hverken studier eller livets ophold for, og i begyndelsen af dette år udarbejdede vi derfor sammen med Det Radikale Venstre og SF et nyt beslutningsforslag, hvis formål igen var at give enlige forsørgere med børn et tiltrængt økonomisk løft.
Dette forslag dannede efterfølgende baggrund for de forhandlinger, som SU-partierne gennemførte i løbet af marts måned, og som resulterede i en fornuftig politisk aftale, der nu vil give studerende med børn et meget tiltrængt løft.
Fra den 1. januar vil enlige forsørgere få fordoblet
deres SU til 9.000 kr. om måneden, og den 1. august starter en overgangsordning, hvorefter enlige forsørgere på SU vil få tilført 3.200 kr. om måneden i form af et særligt forsørgerstipendium.
Fra årsskiftet vil de samlevende studerende få hver knap 650 kr. eller tilsammen knap 1.300 kr. mere, og herudover øger vi de generelle lånemuligheder for studerende med børn med et supplerende studielån på 1.157 kr.
Med aftalen letter vi også fribeløbet for færdiguddannede, således at studerende fremover får lejlighed til at tjene mere, når de er færdiguddannede, før SU-styrelsen kan kræve tilbagebetaling.
Finansieringen af dette forslag kommer dels fra nogle få midler, som er fundet på selve Undervisningsministeriets budget, dels fra tidligere støtteordninger og dels ved at nedsætte SU'en for hjemmeboende studerende, der går på ungdomsuddannelser.
Det er klart, at Socialdemokratiet gerne havde set, at ordningen var blevet finansieret gennem de besparelser, der vil komme på revalidering og aktivering.
Man kan godt undre sig over, at vi har skullet kæmpe så kraftigt med regeringen for at få 70-100 mio. kr. igennem til dette forslag, når man samtidig har oplevet, at regeringen har ødslet med skattelettelser til øget forbrug på knap 9,3 mia. kr. og vel at mærke til de samfundsgrupper, der i forvejen har mest.
Det har undret os, og det har ærgret os, men det lykkedes ikke at få regeringen med til en anden finansieringsform, hvorfor vi måtte ty til finansiering inden for SU-rammen for dette nødvendige forslag.
For at sikre en social profil og en retfærdig ordning vil studerende, der allerede får SU, ikke blive berørt af ændringen, og studerende, hvis forældre ikke har særlig høje indkomster, vil heller ikke blive ramt af den nedsatte SU.
I modsætning til under finanslovforhandlingerne lykkedes det denne gang at få en aftale med regeringen om, at de besparelser, der vil komme på revalidering, vil blive brugt til forbedringer inden for SU-systemet.
På den måde har vi garanteret, at det ikke bliver de studerende, der i realiteten kommer til at betale for regeringens gaver til den mere velstillede del af den danske befolkning. Socialdemokratiet kan støtte lovforslaget.